Прве озбиљније контроверзе у вези са протестом су настале 8. децембра, када се одржавао први београдски скуп. Наиме, путем друштвених мрежа је најављено да ће говорити глумица Мирјана Карановић, кошаркашки тренер Душко Вујошевић, те глумац Бранислав Трифуновић. Ово је изазвало негодовања појединих десничарских и грађанско-либералних кругова, при чему су први били незадовољни избором Карановићке, а други Вујошевића. Тих дана је често цитирана емисија, у којој је глумица читала текст, којим се наводно велича бомбардовање Србије 1999. године, док је Вујошевић означен неподобним јер је присуствовао на неколико скупова у организацији Српске напредне странке. Организатори су зато неколико минута пре почетка протеста одлучили да на скупу говори само Трифуновић, док су Карановић и Вујошевић само учествовали у шетњи.